Izethekeli Ezingena eZimbabwe Zithwaliswa Nzima Ngamapholisa
'Badinga amacala njalo abancedi ibizo lelizwe uma bephatha kubi izethekeli eziletha imali yakwamanye amazwe'
BULAWAYO — Izihambi ezingena eZimbabwe ngomgqwaqo zilokhe ziqhubeka zibhekana lobunzima obufanayo obunjengokuthi kugcwele amapholisa yonke indawo, imigwaqo ilamagodigodi njalo ziphiwa intshintshi engama bond notes uma behlawula kuma toll gates. Noma nje uhulumende weZimbabwe esithi amapholisa kakumelanga ahlukuluze izihambi, kumbe bafake imigoqo eminengi nengi yama road blocks, lokhu kuqhubeka kuyikudla kwansuku zonke kuzihambi emigwaqweni eminengi engena kweleZimbabwe. Kusukela emngceleni weKazungula uqonda eVictoria Falls, akula mapholisa amanengi ngenxa yenyamazana zasendle ezigcwele kulomango ngakho amapholisa engafuni ukufaka impilo zabo engozini. Abatshayeli kulomango bahamba besesaba ukuma kusaziwa ukuthi inyamazana ezifana lendlovu azikho khatshana. Kodwa endleleni le, okutshiyeneyo lakucele leBotswana, akulazixwayiso ngengozi engabangwa zinyamazana zasendle. Udubo luqala uma abatshayeli sebesuka eVictoria Falls belubhekisa koBulawayo, okungumango ongaphezulu nje kwamakhilomitha angamakhulu amane. Umgwaqo lo ugcwele izigamba uhulumende ezama ukuvala amagodi godi amanengi, njalo awulamahlombe okufanele ayenze ukuthi kube lendawo yokuvikana kwezimota. Lo ungomunye yemigwaqo eyisiphithiphithi izivakatshi ziphuma kwamanye amazwe bezobona imphophoma zazeVictoria Falls. Kodwa kukhanya uhulumende kakutshayi ndiva lokhu, umgwaqo sewagcwala amagodi godi. Noma nje lokhu kuyingozi, kungathi ibancane uma sekuqhathaniswa lamapholisa agcwele indlela yonke. Intatheli yeStudio 7, ibale amaroad blocks amapholisa afika itshumi lane ukusuka eVictoria Falls kusiya koBulawayo, bonke bebuza kumbe bedinga okufanayo. Inengi lamapholisa awalamusa njalo kukhanya adinga umlandu hatshi ukuphathisa izihambi, bengaphuzi njalo ukuloba itikiti. “Yikho sibabona njenge police force hatshi ipolice service. Badinga amacala njalo abancedi ibizo lelizwe uma bephatha kubi izethekeli eziletha imali yakwamanye amazwe," kutsho omunye walabo akade betshayela emgwaqweni. Akupheleli lapho kuzihambi, ngoba kulapho okuhlawulwa khona ukusebenzisa umgwaqo, ama toll gates, noma nje kungakakhanyi ukuthi imali yakhona isebenzani ngoba imigwaqo ikusimo esibi. Njalo izethekeli ziyahlawuliswa imali yokusebenzisa umgwaqo emngceleni, iroad access fee engamatshumi amadola eMelika. Okucunula izihambi yikuthi kungani ziphiwa intshitshi ngama bond notes, zona zihlawule ngamadola eMelika kuma toll gates. “Akulanqodo ukuthi wena usebenzisa imota yakwelinye ilizwe uphiwe ama bond notes. Noma usuphuma usubuyela bayakuntshitsha ama bond notes uzibuze ukuthi bathi uwasebenzise ngaphi.” Kukhanya uhulumende okwakhathesi uzimisele ukusenga noma inkomo engasela chago, ngoba lemngceleni imphahla ngitsho ecane iyaliswa ukungena kuthiwa ikhona iyathengiswa eZimbabwe, noma idula okungakanani ekhaya.